Broj: 711-I-539-P-99-19/20-11-19

Zagreb, 3. prosinca 2019.g

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. i članka 39. stavka 1. Zakona o sprječavanju sukoba interesa („Narodne novine“, broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja o mogućem sukobu interesa** **dužnosnika Zdravka Marića, potpredsjednika Vlade Republike Hrvatske i ministra financija,** na 71. sjednici, održanoj 3. prosinca 2019.g., donosi sljedeću

**ODLUKU**

1. **Pokreće se postupak protiv dužnosnika Zdravka Marića, potpredsjednika Vlade Republike Hrvatske i ministra financija, zbog moguće povrede načela djelovanja propisanih člankom 5. stavkom 1. i stavkom 3. ZSSI-a, koja proizlazi iz okolnosti da je dužnosnik kao član Nadzornog odbora Hrvatske banke za obnovu i razvitak sudjelovao u donošenju odluke o davanju suglasnosti za davanje kredita društvu OLYMPIA VODICE d.d. čiji je vlasnik, …………………., ujedno i bliski prijatelj dužnosnika.**
2. **Pokreće se postupak za odlučivanje o sukobu interesa protiv dužnosnika Zdravka Marića, potpredsjednika Vlade Republike Hrvatske i ministra financija, zbog moguće povrede članka 11. stavka 3., u svezi stavka 1. ZSSI-a, koja proizlazi iz primitka ulaznice za utakmicu Hrvatske reprezentacije na Svjetskom nogometnom prvenstvu u Rusiji 2018.g. od strane ……………………….. člana Uprave društva JOLLY AUTO LINE d.o.o. koje društvo je sponzor Hrvatskog nogometnog saveza.**
3. **Poziva se dužnosnik Zdravko Marić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Na temelju članka 3. stavka 1. podstavka 4. ZSSI-a, predsjednik, potpredsjednici i ministri Vlade Republike Hrvatske su dužnosnici u smislu ZSSI-a. Uvidom u Registar dužnosnika utvrđeno je da je Zdravko Marić obnašao dužnost ministra financija od 22. siječnja 2016.g. do 19. lipnja 2016.g. te da navedenu dužnost ponovno obnaša od 19. lipnja 2016.g. Isto tako, iz Registra dužnosnika razvidno je da je dužnosnik Zdravko Marić od 19. srpnja 2019.g. potpredsjednik Vlade Republike Hrvatske. Stoga je Zdravko Marić povodom obnašanja navedenih dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je iz medijskih tekstova i televizijskih priloga steklo saznanja da je Hrvatska banka za obnovu i razvoj (u daljnjem tekstu; HBOR) u 2016.g. odobrila kredit na temelju odluke Nadzornog odbora HBOR-a jednom od trgovačkih društava u vlasništvu gospodina …………… koji je javno izjavio da je prijatelj Zdravka Marića predsjednika i člana Nadzornog odbora HBOR-a. Isto tako iz medijskih tekstova Povjerenstvo je steklo saznanja da je dužnosnik Zdravko Marić bio u društvu ………………. na nogometnoj utakmici Hrvatske reprezentacije na Svjetskom prvenstvu u Rusiji 2018.g. te da je društvo JOLLY AUTO LINE d.o.o., u kojem je jedini imatelj poslovnih udjela i član uprave ……………, sponzor Hrvatskom nogometnom savezu te je pritom i sam gospodin …….. u medijima izjavio kako kao sponzor Hrvatskog nogometnog saveza ima pravo na dvije karte. S obzirom na predmetne navode, Povjerenstvo u odnosu na dužnosnika Zdravka Marića otvorilo predmet P-99/19.

Nadalje, dana 26. ožujka 2019.g. Povjerenstvu je anonimna stranka telefonskim putem uputila svoje saznanje da je dužnosnik Zdravko Marić sa svoje dvoje djece 2018.g. ljetovao u hotelu Olympia u Vodicama, a koji hotel je u vlasništvu gospodina …………………….

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Uvidom u Zakon o Hrvatskoj banci za obnovu i razvitak ( „Narodne novine“, broj 138/06. i 25/13.) i Statut HBOR-a Povjerenstvo je utvrdilo kako je člankom 17. Zakona i člankom 18. Statuta propisano da Nadzorni odbor banke čini deset članova. Navedeni članovi sastoje se od šest ministara Vlade Republike Hrvatske s time da su obvezni članovi ministar financija, ministar nadležan za gospodarstvo i ministar nadležan za regionalni razvoj i fondove Europske unije dok preostala tri ministra u Odbor imenuje Vlada Republike Hrvatske između ministara nadležnih za turizam, poljoprivredu, zaštitu okoliša, graditeljstvo ili poduzetništvo i obrt. Stavkom 6. istog članka Zakona i Statuta propisano je da je ministar financija predsjednik Nadzornog odbora, a ministar nadležan za gospodarstvo njegov zamjenik. Člankom 19. Statuta HBOR-a propisane su ovlasti i nadležnost Nadzornog odbora te je između ostalog navedeno kako Nadzorni odbor daje suglasnost na pojedinačne odluke Uprave o odobrenju kredita i drugih financijskih poslova vrijednosti veće od 37.000.000,00 kuna.

Uvidom u podatke sudskog registra Trgovačkog suda utvrđeno je da je …………. u 2016.g. bio/je jedini osnivač ili član uprave društava OLYMPIA VODICE d.d., OIB: 78759188952, JOLLY - JBS d.o.o., OIB: 322433664; JOLLY JBS d.o.o., OIB: 33395114156; JOLLY EKO d.o.o., OIB: 7000900355; JOLLY - PROJEKTI d.o.o., OIB: 78652272364; JOLLY PROJEKTI JEDAN d.o.o., OIB: 17172717699; JOLLY AUTO LINE d.o.o., OIB: 17898328148; JOLLY MIERS KAROSERIJE d.o.o., OIB: 63252666788; STAR RENT A CAR d.o.o., OIB: 45379961320; EURO STIL d.o.o., OIB: 41211662257; MIERS d.o.o., OIB: 28644535665; SUNČANI SAT d.o.o., OIB: 96213214197 i DOMI d.o.o., OIB: 52812508239.

Povjerenstvo je s obzirom na prikupljene podatke dana 4. travnja 2019.g., a radi provjere osnovanosti i vjerodostojnosti navoda iz medija i anonimne prijave te utvrđivanja postoje li okolnosti koje ukazuju na moguću povredu odredbi ZSSI-a od HBOR-a, društva OLYMPIA VODICE d.d. i gospodina ……………….. zatražilo dostavu podataka i relevantne dokumentacije.

HBOR je dana 17. travnja 2019.g. odgovorio na traženje Povjerenstva dopisom u kojem se navodi kako je u razdoblju od 1. siječnja 2016.g. do dana slanja dopisa HBOR odobrio kredit društvu OLYMPIA VODICE d.d., dok ostalim društvima koja su navedena u dopisu, a odnose se na društva čiji je osnivač ili član uprave …………….. nisu odobravani krediti od strane HBOR-a. Nadalje, navodi se kako je zahtjev za izravni kredit društvu OLYMPIA VODICE d.d. zaprimljen u HBOR-u 12. listopada 2015.g. u okviru programa kreditiranja „Turizam“. Isto tako, navodi se kako je Uprava HBOR-a 5. travnja 2016.g. donijela Odluku o odobrenju izravnog kredita predmetnom društvu u iznosu od 116.250.000,00 kuna za proširenje hotela OLYMPIA izgradnjom nove C zgrade „ECOTEL RESORT 5“ u Vodicama. Nadalje, navodi se da je Nadzorni odbor HBOR-a 12. travnja 2016.g. donio Odluku kojom je dana suglasnost na navedenu Odluku Uprave o odobrenju kredita te je stoga dana 20. travnja 2016.g. zaključen Ugovor o kreditu broj DT-6/16 s korisnikom kredita i ostalim sudionicima. HBOR u svojem očitovanju navodi i kako je navedeni kredit prijevremeno otplaćen 19. siječnja 2018.g. od strane Erste&Steiermarkische bank d.d. te da je korisnik do tada uredno podmirivao obveze. U prilogu dopisa dostavljena je i dokumentacija kojom se potkrepljuju navodi iz očitovanja kao i tonski zapis dijela sjednice Nadzornog odbora HBOR-a u kojem se raspravlja o predmetnom zahtjevu za izdavanje kredita.

Uvidom u dostavljenu dokumentaciju, odnosno uvidom u Zapisnik s 2. sjednice Nadzornog odbora HBOR-a i preslušavanjem zvučnog zapisa predmetne sjednice, Povjerenstvo je utvrdilo kako je na sjednici Nadzornog odbora od dana 12. travnja 2016.g. prisustvovao dužnosnik Zdravko Marić te da je iz Zapisnika vidljivo da je isti sudjelovao u raspravi o prijedlogu odobrenja kredita korisniku OLYMPIA VODICE d.d. nakon koje je jednoglasno donesena odluka kojom Nadzorni odbor daje suglasnost na Odluku Uprave HBOR-a broj 1100-14-6/2016 od 5. travnja 2016.g. Isto tako, iz dostavljene dokumentacije razvidno je da je navedenu odluku o davanju suglasnosti potpisao dužnosnik Zoran Marić kao predsjednik Nadzornog odbora.

Uvidom u članak objavljen na MAX PORTALU dana 20. ožujka 2019.g. Povjerenstvo je utvrdilo da je dužnosnik Zdravko Marić na upit o prijateljstvu s gospodinom ………….….izjavio; „ *Mi se znamo dugi niz godina, prijatelji smo i prije moje funkcije ministra financija, bit ćemo i poslije moje funkcije ministra. On je uvijek bio prijateljski, dobar i korektan, cijenim i njega i njegovu obitelj koju poznajem jako dobro.“*

Povjerenstvo nije zaprimilo zatraženo očitovanje od strane gospodina ………………….

Slijedom navedenog, Povjerenstvo je utvrdilo kako su točni navodi izneseni u medijima da je dužnosnik Zdravko Marić kao član Nadzornog odbora sudjelovao u davanju suglasnosti za odobravanje kredita HBOR-a društvu OLYMPIA VODICE d.d. koji je u vlasništvu …………….., bliskog prijatelja dužnosnika. Isto tako, uvidom u dostavljenu dokumentaciju utvrđeno je da se dužnosnik nije izuzeo iz odlučivanja s obzirom na neupitnu činjenicu prijateljstva s gospodinom ……………... Sve navedeno stoga ukazuje na moguću povredu članka 5. stavka 1. i 3. ZSSI-a, budući je se od svih dužnosnika, a posebice onih koji obnašaju visoke dužnosti očekuje dodatna razina transparentnosti prilikom donošenja odluka s ciljem otklanjanja dojma pogodovanja i pristranosti određenim osobama. Činjenica da je dužnosnik kao predsjednik Nadzornog odbora odlučivao i potpisao odluku kojom se daje suglasnost o odobrenju kredita njegovom bliskom prijatelju, a da se pritom nije imao potrebu izuzeti iz navedenog postupka odlučivanja upućuje da je dužnosnik propustio postupati nepristrano pa je odlučeno kao u točki I. izreke.

Nadalje, a u odnosu na medijske navode kako je dužnosnik Zdravko Marić u društvu ………….. prisustvovao nogometnoj utakmici Hrvatske reprezentacije na Svjetskom prvenstvu u Rusiji 2018.g. i to temeljem karata za utakmicu koje je ……………… kao vlasnik društva društvo JOLLY AUTO LINE d.o.o. dobio od Hrvatskog nogometnog saveza Povjerenstvo je zatražilo očitovanje gospodina ……………… budući da je upravo on 20. ožujka 2019.g. za MAX PORTAL na upit o njegovom odnosu s ministrom i tko je kome kupio karte za navedenu utakmicu Svjetskog nogometnog prvenstva u Rusiji 2018.g. izjavio: *„ Ja ne znam tko je kome, ja moju uvijek financiram-a u konkretnom slučaju-kako sam ja sponzor Saveza, imam pravo na dvije karte. Zajedno smo išli u Rusiju, mi smo stari prijatelji. On je baš kao i ja zaljubljenik u košarku. Jest, u trenutku euforije, skočio mi je na ramena.“*

Uvidom u članak „HNS zahvaljuje partnerima“ objavljen 26. srpnja 2018.g. na službenim stranicama Hrvatskog nogometnog saveza Povjerenstvo je utvrdilo da je društvo JOLLY AUTO LINE d.o.o. jedan od sponzora Hrvatskog nogometnog saveza.

Povjerenstvo nije zaprimilo zatraženo očitovanje od strane gospodina …………… vezano uz navedene okolnosti te je stoga istome dana 4. lipnja 2019.g. i 22. srpnja 2019.g. ponovno uputilo dopise, na koji nije odgovoreno.

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 2. istog članka propisano je da se darovima u smislu ovog Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade. Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Naime, temeljem javne izjave gospodina ………………….. Povjerenstvo zaključuje kako je dužnosnik Zdravko Marić kartu za nogometnu utakmicu Hrvatske reprezentacije na Svjetskom nogometnom prvenstvu u Rusiji 2018.g. dobio od gospodina ………… koji je tu kartu kao sponzor dobio od Hrvatskog nogometnog saveza. Prihvaćanjem ulaznice za utakmicu dužnosnik Zdravko Marić počinio je moguću povredu članka 11. stavka 3., u svezi stavka 1. ZSSI-a, budući da se karta za utakmicu Hrvatske reprezentacije na Svjetskom prvenstvu ne može, s obzirom na njezinu vrijednost i raspoloživost, smatrati darom uobičajene vrijednosti.

Slijedom navedenog, Povjerenstvo je odlučilo kao u točki II izreke.

U odnosu na navode iz anonimne prijave, a koji se odnose na navode da je dužnosnik Zdravko Marić 2018.g. ljetovao u hotelu Olympia u Vodicama, Povjerenstvo je od društva Olympia Vodice d.d. zatražilo podatak o tome je li dužnosnik u razdoblju od 22. siječnja 2016.g. do danas koristio smještaj u hotelima Olympia i Olympia Sky u Vodicama te ukoliko jest je li sam podmirio troškove hotela ili su oni teretili sam hotel odnosno neku treću osobu.

Društvo Olympia Vodice d.d. nije odgovorilo na zahtjev Povjerenstva kao niti na požurnice poslane 4. lipnja 2019.g. i 22. srpnja 2019.g.

Slijedom navedenog, Povjerenstvo s obzirom na nedostatak relevantnih podataka ne može donositi utemeljenu odluku o pokretanju ili nepokretanju postupka u odnosu na navedeno.

Sukladno odredbi članka 39. stavka 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja, kao u točki II. izreke.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Zdravko Marić, elektroničkom dostavom
2. Objava na internetskoj stranici Povjerenstva
3. Pismohrana